Title: ประกาศกระทรวงศึกษาธิการ เรื่อง หลักเกณฑ์และวิธีการจัดทำแผนการจัดการศึกษาเฉพาะบุคคลระดับการศึกษาขั้นพื้นฐาน พ.ศ. 2552

ประกาศกระทรวงศึกษาธิการ
เรื่อง
หลักเกณฑ์และวิธีการจัดทำแผนการจัดการศึกษาเฉพาะบุคคล
ระดับการศึกษาขั้นพื้นฐาน
พ.ศ. ๒๕๕๒[๑]

อาศัยอำนาจตามมาตรา
๔ และมาตรา ๘ วรรคหนึ่ง แห่งพระราชบัญญัติการจัดการศึกษาสำหรับคนพิการ พ.ศ. ๒๕๕๑
รัฐมนตรีว่าการกระทรวงศึกษาธิการ จึงออกประกาศกำหนดหลักเกณฑ์และวิธีการจัดทำแผนการจัดการศึกษาเฉพาะบุคคล
ระดับการศึกษาขั้นพื้นฐานไว้ ดังต่อไปนี้

ข้อ ๑  ประกาศนี้เรียกว่า ประกาศกระทรวงศึกษาธิการ เรื่อง
หลักเกณฑ์และวิธีการจัดทำแผนการจัดการศึกษาเฉพาะบุคคล ระดับการศึกษาขั้นพื้นฐาน
พ.ศ. ๒๕๕๒

ข้อ ๒  การจัดทำแผนการจัดการศึกษาเฉพาะบุคคล
ให้มีองค์ประกอบของแผนตามข้อ ๓ และกระบวนการจัดทำแผนตามข้อ ๔

ข้อ ๓  องค์ประกอบของแผนการจัดการศึกษาเฉพาะบุคคล
ประกอบด้วยข้อมูลดังต่อไปนี้
(๑)
ข้อมูลทั่วไป เช่น วัน เดือน ปีเกิด ประเภทความพิการ ชื่อตัว ชื่อสกุล และที่อยู่ของผู้เรียน
บิดา มารดา ผู้ปกครอง เป็นต้น
(๒)
ข้อมูลด้านการแพทย์ หรือด้านสุขภาพ
(๓)
ข้อมูลด้านการศึกษา
(๔)
การกำหนดแนวทางการศึกษาและการวางแผนการจัดการศึกษาพิเศษ
(๕)
ความต้องการด้านสิ่งอำนวยความสะดวก เทคโนโลยีสิ่งอำนวยความสะดวก สื่อ บริการ และความช่วยเหลืออื่นใดทางการศึกษา
(๖)
คณะกรรมการจัดทำแผน
(๗)
ความเห็นของบิดา มารดา ผู้ปกครอง หรือผู้เรียน
(๘)
ข้อมูลอื่น ๆ ที่จำเป็น

ข้อ ๔ 
กระบวนการจัดทำแผนการจัดการศึกษาเฉพาะบุคคล อย่างน้อยต้องประกอบด้วย
(๑)
จัดประเมินระดับความสามารถและความต้องการจำเป็นพิเศษของผู้เรียนเป็นรายบุคคล
(๒)
กำหนดเป้าหมายระยะยาว ๑ ปี เป้าหมายระยะสั้น หรือจุดประสงค์เชิงพฤติกรรม
(๓)
ประเมินความต้องการจำเป็นของผู้เรียนเป็นรายบุคคล ในด้านสิ่งอำนวยความสะดวก
เทคโนโลยีสิ่งอำนวยความสะดวก สื่อ บริการและความช่วยเหลืออื่นใดทางการศึกษา
(๔)
กำหนดกระบวนการเรียนรู้และปัจจัยที่มีความต้องการจำเป็นทางการศึกษา
(๕)
กำหนดรูปแบบ หลักเกณฑ์และวิธีการประเมินผลการเรียนรู้ของผู้เรียน

ข้อ ๕ 
ให้สถานศึกษาแต่งตั้งคณะกรรมการจัดทำแผนการจัดการศึกษาเฉพาะบุคคล
สำหรับผู้เรียนแต่ละคนโดยมีกรรมการไม่น้อยกว่า ๓ คน ซึ่งประกอบด้วย
(๑)
ผู้บริหารสถานศึกษาหรือผู้แทน
(๒)
บิดา หรือมารดา หรือผู้ปกครอง หรือผู้ดูแลคนพิการ
(๓)
ครูประจำชั้น หรือครูแนะแนว หรือครูการศึกษาพิเศษ
หรือครูที่รับผิดชอบงานด้านการศึกษาพิเศษที่ผู้บริหารสถานศึกษามอบหมาย
เป็นกรรมการและเลขานุการ
ในกรณีที่สถานศึกษาใดมีนักวิชาการผู้เชี่ยวชาญเฉพาะด้านความพิการ
สถานศึกษานั้นอาจแต่งตั้งให้นักวิชาการดังกล่าวเข้าร่วมเป็นกรรมการเพิ่มเติมด้วยก็ได้

ข้อ ๖ 
ให้คณะกรรมการจัดทำแผนการจัดการศึกษาเฉพาะบุคคล ประชุมเพื่อจัดทำแผนตามข้อ
๒ แล้วนำแผนไปสู่การปฏิบัติ กำกับ ติดตามผลการดำเนินงานตามแผน รวมทั้งจัดประชุมเพื่อประเมิน
ทบทวน และปรับแผน พร้อมจัดทำรายงานผลปีละ ๒ ครั้ง

ข้อ ๗ 
ในการส่งต่อผู้เรียนที่จบการศึกษาแต่ละระดับ
หรือย้ายสถานศึกษาให้สถานศึกษานำส่งแผนการจัดการศึกษาเฉพาะบุคคล
รายงานผลการประเมิน การดำเนินการตามแผน แฟ้มประวัติและแฟ้มสะสมผลการเรียนของผู้เรียน
เพื่อเป็นข้อมูลในการจัดการศึกษาต่อไป

ประกาศ
ณ วันที่ ๖ พฤษภาคม พ.ศ. ๒๕๕๒
จุรินทร์  ลักษณวิศิษฏ์
รัฐมนตรีว่าการกระทรวงศึกษาธิการ

ปริยานุช/จัดทำ
๑๖ มิถุนายน
๒๕๕๒

โชติกานต์/ปรับปรุง
๑๗ สิงหาคม
๒๕๖๑

[๑]
ราชกิจจานุเบกษา เล่ม ๑๒๖/ตอนพิเศษ ๘๐ ง/หน้า ๔๘/๘ มิถุนายน ๒๕๕๒